Petz Margó: Földesi Erzsébet, a Mozgássérültek Budapesti Egyesületének és az Egyetemes Tervezés Információs és Kutatóközpont elnöke, Fördős-Hódy Erzsébet, okleveles építészmérnök, rehabilitációs szakmérnök és Szabó Henriett, okleveles építészmérnök, okleveles rehabilitációs környezettervező szakmérnök, és még mindenkinek sok-sok titulusa van, ők hárman a vendégeim. Azért hívtam meg Önöket ide a stúdióba, mert egy nagyon érdekes fogalom lesz ma a kulcsszavunk, és ezt kérdeztem meg a hallgatóktól is a felvezetőben, hogy hallottak-e már az egyetemes tervezésről? Remélem, hogy néhányan kikövetkeztették, mint ahogy én is, hogy mi lehet ez. Kezdjük ezzel: mi ez a tervezési mód?

Földesi Erzsébet: Az egyetemes tervezés, már a nevéből következően is, mindenkinek szól. Ez egy olyan tervezési módszer, amelynek eredményeként olyan tárgyak, környezet, termékek, applikációk jönnek létre, amelyek a legszélesebb kör számára alkalmasak, tekintet nélkül arra, hogy ki milyen fogyatékossággal, képességekkel rendelkezik, milyen korú, mi a neme. Olyan tervezési módszer, stratégia, amely bárki számára alkalmas. Nagyon fontos jellemzője ennek a módszernek, hogy már a tervezés elején bevon minden potenciális felhasználói kört, és nem utólagosan épít át, alakít át vagy akadálymentesít, hanem már az elejétől kezdve figyelembe vesszük ezeket a szempontokat. Az eredmény egy mindenki számára felhasználható termék.

PM: A tervezőknek és kivitelezőknek ez nem alapvető? A képzésben ez hogy jelenik meg?

Fördős-Hódy Erzsébet: Alapvető kellene, hogy legyen, de nincs így konkrétan beépítve a képzésbe. Természetesen akadálymentesítésről így vagy úgy hallunk és tanulunk az egyetemen is, illetve a rehabilitációs mérnök-képzésen ez szintúgy a fő vezérfonal, de az alapképzésben így nincsen benne.

PM: A rehabilitációs mérnök az mit takar?

FHE: A rehabilitációs szakmérnök egy mérnöki alapszakmára épülő posztgraduális képzéssel szerezhető képesítés, amire építészmérnökként vagy pl. gépészmérnökként lehet jelentkezni és ezt a további munkájukban hasznosíthatják. Többnyire akadálymentesítési munkákban vesznek részt.

PM: Ez már átalakítás? Arról tanulnak, hogy hogyan kell egy eddig akadály...

FHE: Nem feltétlenül átalakítás. Régi és új építésű épületek esetében is, de nemcsak épületről lehet szó, hanem közterületekről, termékekről, gépészeti megoldásokról is, amihez igénybe veszik a szakmérnökök képességét és szakértelmét.

PM: Magyarországon a jogszabályi környezet mennyire szabályozza például az új építésű vagy az új tervezésű dolgoknál, hogy akadálymentesek legyenek?

Szabó Henriett: A magyar jogszabályi rendszer abszolút naprakész, és az európai élvonalba tartozik, ugyanis a törvényeink és a kormányrendeleteink kimondják azt, hogy mind új építés esetén, mind felújítás esetén az akadálymentességet szem előtt kell tartani és akadálymentes épített környezetet kell létrehozni.

PM: És mi a valóság?

SZH: A valóság vegyes. Nagyon pozitív irányba mozdultunk el, de van még hova fejlődnünk.

PM: Általában mit vesz észre? Hogy a középületek, nagy közösségi terek vagy ahol sok ember fordul meg, ott az új építésnél ez már megfelel? A tervezőknek ott van a fejében, hogy az egyetemes tervezési módot használja?

SZH: Erre inkább nem a válasz. De vannak nagyon felkészült tervezők, akik ezt fontosnak tartják, és beépítik, van, akinek ez egyáltalán nem fontos, és nincs benne a mindennapi tervezési gyakorlatában. Van, aki szívesen veszi a segítséget, van, aki nem. De még a leggondosabb tervezés során is a kivitelezés, a megvalósítás és az üzemeltetés során nagyon sok probléma van.

PM: Mit jelent az Egyetemes Tervezés Információs és Kutatóközpont?

FE: A Mozgássérültek Budapesti Egyesülete hozta létre, de mindenféle fogyatékossággal élő szempontját figyelembe vesz. A fő missziónk az, hogy terjesszük ezt a tervezési szemléletet, az egyetemes tervezést, és Magyarországon minél szélesebb körben ismert legyen az, hogy ha valaki ezzel a szemlélettel tervez, akkor a végeredmény egy teljesen hozzáférhető termék lesz. Amerikában már nagyon régóta alkalmazzák ezt a tervezési módot, onnan indult. Ott ma már nagyon sok minden hozzáférhető és akadálymentes. Amerikában a neve universal design, Európában design for all, de mindegyiknek a végeredménye egy akadálymentes termék. Ez egy életcikluson át való tervezés. Kiszolgál minden generációt a gyerekektől a nagyszülőkig. Pl. itt van az állítható magasságú asztal. Ezt egy gyerek vagy egy idős ember is a saját méreteihez tudja állítani. A nagymama pl. lehet, hogy kerekesszékes, és neki is magához kell igazítani.

Az egyetemes tervezés nem szimpla akadálymentesítés a fogyatékos emberek számára, hanem a köre sokkal tágabb. Figyelembe vesszük a gyerekeket, a nőket, az idős embereket, a balkezeseket (az ő lehetőségeik is nagyon korlátozottak), a kismamákat, tehát ez az egész társadalom számára hasznos. És ez a mi missziónk, hogy terjesszük azt, hogy itt mindenki jól jár. Gazdasági szempontból is kifizetődő, mert ha egy terméket többen vesznek meg és használnak, akkor az akadálymentesítés költsége több emberen oszlik el.

Az egyetemes tervezés feladata, hogy az elejétől fogva figyelembe vegye a legszélesebbb kört, így nem kell visszamenni, korrigálni egy tervezés során, mert már az elejétől úgy indul, hogy mindenkinek a szempontját figyelmebe veszi.

A Központunk auditál is épületeket, közlekedési eszközöket, termékeket ezzel a tervezési módszerrel. A Központot mérnök vezeti, Fördős-Hódy Erzsébet kolléganőm, ő a szakmai vezetője, és mérnökökkel és magukkal a fogyatékos emberekkel dolgozunk együtt. Mert sajnos a mai mérnökképzés során a hallgatóknak nincsen kapcsolatuk a fogyatékos emberekkel. Lehet, hogy tudják, hogy mekkora a fordulási köre egy kerekesszéknek, de lehet, hogy sosem látott élőben kerekesszékest fordulni. Az általunk nyújtott információk nagyban segítik ezeket a mérnököket. Van egy tesztcsoportunk, amely részt vesz az auditálásokon a szakmai vezetőnk vezetésével. Megnézik, hogy egy termék vagy egy szolgáltatás mennyire akadálymentes.

PM: Említette, Erzsébet, a szemléletformálást, és most Főrdős-Hódy Erzsébethez, az előbb említett építészmérnökhöz fordulok, hogy mik ennek a projektnek tulajdonképpen a lépcsőfokai? Említette az auditálást, az előadások tartását, de ha lépésről lépésre haladnánk, akkor hogyan lehetne ezt a projektet fölépíteni?

FHE: Az ideális az volna, ha még a tervezés előtt keresnének meg minket és nem az lenne (ami sajnos gyakran előfordul), hogy utólag hívnak minket, hogy menjünk ki a helyszínre egy megvalósult létesítményhez, és nézzük meg, hogy jó-e így. És számtalanszor előfordul, hogy kimegyünk, megnézzük, és nem jó. Hiába tervezték meg jól az adott helyiséget például, de amint bemegyünk a felhasználókkal, pl. különböző típusú kerekesszékekkel kipróbálunk egy illemhelyet, máris látszik az, hogy... példát mondok: egy nagyobb kialakítású mosdó már belenyúl a wc használati terébe és máris nem tudják megfelelően használni. Ez egy tipikus hiba. De probléma ez pl. információs pultoknál... vagy hogy nem építik be hallássérültek számára az indukciós hurkot, vagy ha be van építve, nem tudják, hogyan kell használni. Nem világosítják fel az üzemeltetők a kollégákat arról, hogy ez tulajdonképpen egy egyszerű szerkezet, és oktatni kellene őket arra, hogy hogyan kell biztonságosan használni. Félnek bekapcsolni. Az is része az érzékenyítésnek, hogy ez a szolgáltatás akadálymentesen, illetve egyetemesen tervezetten tudjon működni. Például ott az ügyfélszolgálatnál.

Ha már a tervezésnél jönnének konzultálni, kikérnék a véleményünket minden esetben, akkor az egyetemes tervezés eszméje meg tudna valósulni hibátlanul. Így viszont sokszor utúlagos akadálymentesítéssel kell foglalkoznunk.

PM: De nincs kapcsolat vagy nem tervezik felvenni a kapcsolatot a tervezőket képző intézményekkel?

FHE: De, ez a kapcsolat folyamatosan épül és alakul, de még mindig nincs úgy a köztudatban, hogy természetesnek vegyék azt, hogy minket fel lehet keresni, és ajánlott is felkeresni, hiszen nagyon szívesen segítünk.

PM: Tananyag kidolgozása esetleg?

FHE: Egyetemesen tervezett tananyagra gondol?

PM: Igen.

FHE: Ez már többször is fölmerült igényként, de sajnos elég nehéz összefogni a tananyagot egy egységes szerkezetbe. Vannak részegységek, amik fenn vannak különböző médiafelületeken, például nekünk is van egy játszóterekre vonatkozó egyetemesen tervezett segédletünk, ami elérhető és a honlapunkról letölthető.

FE: És most dolgozzuk ki a Műegyetemmel együtt ezt az online tananyagot, amely majd a mérnökök számára használható lesz.

FHE: Ez folyamatosan bővül, és különböző témákat, területeket érintő egységekből fog összetevődni.

PM: Azt mondta Henriett, hogy vannak azért jó példák. A jogszabályi rendszer rendben van. Számon tartják ezeket a jó példákat?

SZH: Nincs erről egységes gyűjtemény, és pont ez a Központunknak a célja, hogy példaként be tudjuk mutatni a tervezőmérnököknek (nemcsak építészmérnököknek, hanem minden mérnöknek)... ideje lenne összegyűjteni, mert azt mindannyian látjuk, amikor egy-egy dolog nem sikerül a környezetünkben, de fontos lenne, hogy megismertessük a tervezőtársadalommal, hogy hogyan lehetne ezt jól csinálni, hogyan lehetne egyetemesen tervezett vagy akadálymentes környezetet létrehozni. És ez példával szolgálhatna a következő tervezési feladatokhoz.

PM: Ez egy online elérhető tár lenne? Vagy egy nyomtatott példatár?

SZH: Haladnánk a korral, úgyhogy főként az online felületre gondoltunk, de természetesen nyomtatott formában is kiadnánk. Az a cél, hogy minden olyan fórumon tudjuk terjeszteni, ami minél több felhasználóhoz eljut.

PM: Hogyan tudják begyűjteni ebbe a jó példákat?

SZH: Most éppen folyik egy pályázat, amiben pont azt várjuk, hogy a tervezők, a megbízók, esetleg az üzemeltetők maguk pályázzanak és mutassák be, hogy az ő tevékenységi körükben már megvalósult ilyen egyetemesen tervezett vagy akadálymentes környezet, termék (pl. bútordarab), applikáció vagy valamilyen számítástechnikai eszköz.

PM: Ebben a példatárban kimondottan mozgássérülteknek vagy hallássérülteknek szóló alkalmazás vagy tér is jelentkezhet, vagy mindennek az egyetemes tervezési módnak kell megfelelnie?

SZH: Nem csak. Nagyon kevés olyan épített környezeti elem vagy termék van, ami mindenkit kiszolgál, tehát ez az egész még gyerekcipőben jár. De természetesen várjuk, ha ilyen megvalósult. Egy városi köztér esetén ez nem olyan elérhetetlen cél. De vannak alpályázati lehetőségek is: ha pl. valaki egy ügyfélszolgálati pultot szeretne bemutatni, mert az annyira jól sikerült és minden igényt kielégít, akkor nagyon szívesen várjuk és ezt is díjazzuk.

PM: És akkor itt ugye nemcsak terekről, eszközökről, hanem...

FE: ...berendezésekről, alkalmazásokról, is szó van. Pályázhat valaki olyan honlappal, ami kiszolgál mindenkit, nem külön oldalon jeleníti meg a látássérültek számára az információt. Vagy olyan fejlesztéssel, berendezéssel, ami hallható, látható információt ad. Például most már vannak olyan orvosi rendelők, ahol vannak olyan hívóberendezések, amik nemcsak kiírják, hogy hányas számú ügyfél következik, hanem be is mondja. Tehát mi szeretnénk ezeket összegyűjteni, mert azt gondoljuk, hogy nagyon segíti az építészeket, hogyha látják, hogy ez megvalósítható, és akkor csak ’lemásolják’ a jó példákat. Ez az egyik része, hogy szeretnénk segíteni.

A másik része az, hogy szeretnénk díjazni őket. Mert azért mi is büszkék vagyunk azokra, akik ilyet létrehoznak. és azt gondolom, hogy nemcsak kritizálni kell, hanem elismerni is. Ha valaki a jó példák tárában megjelenik, az egy nagyon jó referencia az adott beruházónak, építésznek vagy kivitelezőnek. Tehát kettős célja van: egyrészt, hogy oktassunk, hogy bárki használhassa, a másik pedig a díjazás. Ezért kérünk mindenkit, hogy ha van a birtokában ... tud olyan épületről, berendezésről vagy egy jó szolgáltatásról, amely mindenki számára alkalmas, jelezze nekünk. Mi megkeressük a beruházót, az építészét vagy a kivitelezőjét ennek a szolgáltatásnak, épületnek, terméknek, vagy ő maga jelezze ezek felé, hogy van egy ilyen pályázati lehetőség. Ez február 20-ig szól, tehát addig lehet jelentkezni. Nem sok az idő, de nem is kérünk sokat ebben a pályázatban. Maximum 3 oldalon keresztül mutassa be, hogy miért felel meg ez az alkalmazás, épület vagy termék az egyetemes tervezésnek, mellékeljen egy pár fényképet, és ha ígéretes ez a pályázat, akkor mi további fotókat fogunk bekérni.

PM: Kérek szépen egy e-mailcímet és ahol tájékozódni lehet.

FE: A pályázatokat az egyetemestervezes@gmail.com-ra várjuk, de a pályázat megtalálható az Egyetemes Tervezés Információs és Kutatóközpont honlapján is és a PAFI-ban is (Pályázati Figyelő) meghirdettük.

PM: Vendégeimmel az egyetemes tervezési módról beszélgettünk. Ezek olyan épületek, parkok vagy éppen alkalmazások, amelyeket nemre, korra, termetre vagy éppen fogyatékosságra való tekintet nélkül bárki használhat.